Lahdessa Kärpäsen koulun välikohtauksessa ollut opettaja irtisanottu - "Ilmoittauduin työvoimatoimistoon eilen"

Timo-Pekka Heima

Lahden Kärpäsen koulun oppitunnilla tapahtui lokakuun 11. päivä välikohtaus, jossa opettajan ja oppilaiden välille kehittyi sanaharkka. Oppilaat tallensivat välikohtauksen kännyköillään ja videoita tapauksesta julkaistiin verkossa.

Koeajalla Kärpäsen koulussa ollut kieltenopettaja kertoo, että hänet on irtisanottu viime viikon keskiviikkona.

- Eli kesken palkallisen virkavapaani, joka päättyy sunnuntaina. Ilmoittauduin työvoimatoimistoon keskiviikkona.

Hän aloitti työt Kärpäsen koulussa elokuun puolessavälissä.

Kieltenopettaja kertoo toimittaneensa oikaisuvaatimuksen irtisanomisestaan sivistyslautakunnalle.

Oikaisuvaatimuksessa hän käy muun muassa läpi sitä, kuinka oppilaat häiritsivät kyseistä tuntia ja ovat häiriköineet tunneilla jo aiemmin. 11. lokakuuta olleen tunnin aluksi muutama oppilas oli nimitellyt häntä, eivätkä oppilaat olleet tehneet tunnilla tehtäviä vaan käyttäneet puhelimiaan.

Opettajaa kohti on aiemmin muun muassa heitetty vesipullo kesken tunnin hänen ollessaan selin luokkaan päin, ja pullo oli lähellä osua hänen päähänsä. Opettajan häirintä on jatkunut tunnilla olleen välikohtauksen jälkeen, kun hänen nimissään on perustettu tili Instragram-palveluun.

Opettaja vaatii irtisanomisen perumista ja pitää sen perusteluita väärinä ja ristiriitaisina. Oikaisuvaatimuksen mukaan irtisanomista on perusteltu opettajan puutteilla työrauhan ylläpitämisen taidoissa ja ryhmänhallintataidoissa.

Opettaja pitää irtisanomisen ilmeisenä syynä 11. lokakuuta olleella oppitunnilla tapahtunutta välikohtausta, jossa hän huusi oppilaille. Hän katsoo, ettei julkisuuteen noussut välikohtaus ole riittävä irtisanomisen syy. Hän kertoo, ettei ole saanut aiemmin työnantajalta suullista huomautusta tai kirjallista varoitusta.

Kärpäsen koulun rehtori Ari Pippuri ei kommentoi tapausta lainkaan.

- Opettaja saa kertoa tilanteestaan. Meillä on sijaisjärjestelyt käynnissä. Koululle tarvitaan nyt työrauha.

Lahden opetus- ja kasvatusjohtaja Lassi Kilponen vahvistaa, että opettajan työsuhde on purettu.